Himmerlandsskolen var i 1998 den første danske institution, der gik i gang med at opdrage voksne dømte personer med psykiske og sociale problemer. - Vi kan ikke hjælpe alle på ret kurs, men langt de fleste får en normal hverdag, siger Jørgen Toft Kristensen, formand for bestyrelsen på Himmerlandsskolen. Da skolen blev oprettet var der borgermøde og hård kritik fra borgerne i landsbyen. De frygtede hvad de kriminelle kunne bringe med til den lille landsby. - Det har ændret sig fuldstændigt. Nu hjælper Himmerlandsskolen i landsbyen med forskellige projekter. Jeg har aldrig hørt noget negativt om skolen, siger formanden for borgerforeningen, Dorthe Allerup til TV2/NORD. Det var en tilfreds skoleleder, der i dag kunne fejre 10 års jubilæum med besøg af Velfærdsminister Karen Jespersen (Venstre) og præsentationen af en ny bog med lektor og ekspert i anbringelse af børn og unge, Karin Kildedal som forfatter. - Det er med stor stolthed at vi fejrer de 10 år. Specielt med den modvind vi mødte i begyndelsen, så er det en fornøjelse at stå her i dag, siger Jørgen Toft Kristensen til TV2/NORD.

Opsummering:
Fødslen var hård. Beboerne i Hornum havde ikke lyst til at huse voksne kriminelle, men her 10 år efter er stemning tippet - og Himmerlandsskolen er vellidt.